REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/154-16

14. jul 2016. godine

B e o g r a d

ZAPISNIK

DRUGE SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 14. JULA 2016. GODINE

Sednica je počela u 11,20 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Nikola Jolović, Goran Kovačević, Radmilo Kostić, Olivera Pešić, Dušan Bajatović, Zoran Krasić, Saša Radulović, Momo Čolaković, Vojislav Vujić i Zoltan Pek.

Sednici su prisustvovali zamenici članova Odbora: Srbislav Filipović, zamenik Žike Gojkovića i Gorica Gajić, zamenik Milana Lapčevića.

Članovi Odbora Goran Ćirić i dr Milorad Mijatović su pristupili sednici u toku rasprave po prvoj tački dnevnog reda.

Sednici nije prisustvovao član Odbora Milorad Mirčić, niti njegov zamenik.

Na predlog predsednika, Odbor je većinom glasova utvrdio sledeći

D n e v n i r e d

1. Pokretanje postupka za izbor predsednika i članova Komisije za hartije od vrednosti.

**Prva tačka dnevnog reda**: Pokretanje postupka za izbor predsednika i članova Komisije za hartije od vrednosti

Predsednik Odbora je obavestila članove i zamenike članova Odbora da danas, (14. jula) ističe mandat predsedniku i članovima Komisije za hartije od vrednosti koje je Narodna skupština na te funkcije izabrala 14. jula 2011. godine, odnosno 5. oktobara 2015. godine. Podsetila je na odredbe Zakona o tržištu kapitala kojima je propisan način izbora predsednika i članova Komisije, i objasnila proceduru za izbor novog predsednika i četiri člana Komisije koju sprovodi ovaj odbor kao nadležno radno telo Narodne skupštine: Odbor se pisanim putem obraća svim poslaničkim grupama u Narodnoj skupštini sa pozivom da svoje predloge kandidata za predsednika i članove Komisije, sa njihovim biografijama i izjavama da prihvataju kandidaturu, dostave u određenom roku; po dobijanju predloga kandidata, Odbor saglasno članu 203. Poslovnika organizuje razgovor sa kandidatima nakon čega utvrđuje predlog odluke o izboru novog predsednika i članova Komisije, i upućuje ga Narodnoj skupštini na razmatranje i usvajanje. Kao rok za dostavljanje predloga kandidata, predsednik Odbora je predložila petak, 22. jul 2016. godine.

U disusiji povodom ove tačke dnevnog reda učestvovali su: Saša Radulović, Zoran Krasić, Dušan Bajatović, dr Aleksandra Tomić i Veroljub Arsić.

Tokom diskusije dogovoreno je da poslaničke grupe svojepisane predloge kandidata za predsednika i četiri člana Komisije, sa biografijama i izjavama o prihvatanju kandidature i ispunjavanju uslova iz Zakona, dostave Odboru najkasnije do 29. jula 2016. godine. Takođe, dogovoreno je i da se od kandidata traži da dostave Odboru svoj plan i program rada u Komisiji.

Na predlog predsednika, Odbor je većinom glasova (14 za, niko protiv, jedan uzdržan, jedan član Odbora nije glasao) odlučio da uputi dopis predsednicima svih poslaničkih grupa u Narodnoj skupštini sa pozivom da dostave pisani predlog kandidata sa biografijom, izjavom o prihvatanju kandidature za predsednika, odnosno člana Komisije za hartije od vrednosti i drugim dokazima o podobnosti za obavljanje te funkcije, najkasnije do 29. juna 2016. godine. Pored navedenog, neophodno je da kandidati koje poslaničke grupe predlože, dostave Odboru i svoj plan i program rada u Komisiji.

\* \* \*

Sednica je završena u 12,00 časova.

Sednica je tonski snimana.

SEKRETAR PREDSEDNIK

Aleksandra Šašo dr Aleksandra Tomić